 Årsmelding 2023

Bekkelaget og Ormøy menighet

Et bilde som inneholder utendørs, kunst, fotomontasje, maling

Automatisk generert beskrivelse

Bekkelaget og Ormøy menighet

Innholdsfortegnelse

[1. Innledning 4](#_Toc161840931)

[2. 100 års jubileum i Bekkelaget kirke 5](#_Toc161840932)

[3. Gudstjenesten 7](#_Toc161840933)

[Tre gudstjenestesteder – tre uttrykk 7](#_Toc161840934)

[Bekrefte, berøre og bevege 7](#_Toc161840935)

[3.1 Bekkelaget kirke 8](#_Toc161840936)

[3.2 Kirkekomiteen på Ormøy 8](#_Toc161840937)

[3.3 SEM-komiteen 9](#_Toc161840938)

[4. Tallenes tale 11](#_Toc161840939)

[4.1 Gudstjenester 11](#_Toc161840940)

[4.2 Dåp 11](#_Toc161840941)

[4.3 Konfirmasjon 11](#_Toc161840942)

[4.4 Vielse 11](#_Toc161840943)

[4.5 Gravferd 11](#_Toc161840944)

[5. Kirkemusikk 12](#_Toc161840945)

[5.1 Kantorstillingene i Bekkelaget og Ormøy 12](#_Toc161840946)

[5.2 Korene 12](#_Toc161840947)

[6. Kirken sammen med barn og unge 13](#_Toc161840948)

[6.1 Babysang 13](#_Toc161840949)

[6.2 BeTween 13](#_Toc161840950)

[6.3 Ungdomsklubb 13](#_Toc161840951)

[6.4 Konfirmasjon 14](#_Toc161840952)

[6.5 Skole- og barnehagegudstjenester 14](#_Toc161840953)

[Julevandring for barneskolene 14](#_Toc161840954)

[Julegudstjeneste for ungdomsskolen 14](#_Toc161840955)

[Julegudstjeneste for barnehager 14](#_Toc161840956)

[6.6 Frivillige ungdomsledere 14](#_Toc161840957)

[6.7 Punkttiltak trosopplæring 14](#_Toc161840958)

[7. Diakoni 16](#_Toc161840959)

[7.1 Bekkelaget kirkes barnehage 16](#_Toc161840960)

[7.2 Simensbråten Ekeberg Seniorsenter 17](#_Toc161840961)

[7.3 Bekkelagshjemmet 18](#_Toc161840962)

[7.4 Bekkelaget og Ormøy menighets misjonskomité 18](#_Toc161840963)

[7.5 Vennskapsmenighet 18](#_Toc161840964)

[8. Kommunikasjon 20](#_Toc161840965)

[8.1 Kontakten 20](#_Toc161840966)

[8.2 Publisering på internett og sosiale medier 20](#_Toc161840967)

[9. Stab og menighetsråd 21](#_Toc161840968)

[9.1 Menighetens stab 21](#_Toc161840969)

[9.2 Menighetsrådet 21](#_Toc161840970)

[10. Økonomi og regnskap 2023 22](#_Toc161840971)

[10.1 Innsamlede midler og bruk av disposisjonsfond i 2023 22](#_Toc161840972)

[10.2 Midlertidig godkjent årsberetning og regnskap for 2023 22](#_Toc161840973)

# 1. Innledning

Året 2023 har vært et innholdsrikt og aktivt år for vår menighet. Vi har takket av sokneprest Sverre Bang og vi har ønsket velkommen Magne Torbjørnsen. Året brakte også store endringer i staben, og ved inngangen til 2024 kan vi glede oss over flere nye medarbeidere som allerede er godt etablert. Mot slutten av året fikk vi også et nytt menighetsråd. Dette til sammen danner et godt grunnlag for vårt felles arbeid.

Bekkelaget og Ormøy menighet har feiret at Bekkelaget kirke var 100 år i 2023. Bekkelaget kirke ble pusset opp gjennom 2022 med tanke på dette 100-årsjubileet. Jubileet ble feiret gjennom første halvdel av året med ukentlige arrangementer og til sist en festuke og en jubileumsgudstjeneste på kirkens «fødselsdag». Dette ble en storstilt feiring med ulike gudstjenester, konserter og besøk fra vår vennskapsmenighet Beit Sahour. Det hele ble en flott ramme rundt «jubilanten».

Som det kommer frem av denne årsmeldingen og statistikken for 2023, er vi nå tilbake til normalen etter årene med pandemi. Deltakelse ved gudstjenester, konfirmasjon og dåp er igjen på nivå med slik det var før pandemien. Dette er gledelig! Både ansatte og frivillige har lagt ned vesentlig med arbeid for å få dette til. Ukentlig gjøres en stor innsats for å gjennomføre arrangementer, samlinger og gudstjenester slik at de kan favne alle aldersgrupper i menigheten. Det er en egen glede når vi ser at det som gjøres fører til engasjement og et ønske om å delta. Vi erfarer at vi gjennom menighetens arbeide er med på å bekrefte, berøre og bevege og vil videre arbeide for et gudstjenesteliv som engasjerer alle generasjoner.

*Tonje Fossan-Waage*

*Menighetsrådsleder*

# 2. 100 års jubileum i Bekkelaget kirke

I året 2023 var det 100 år siden Bekkelaget kirke ble bygget. Gjennom årets første fem måneder, fra januar til mai ble jubileet feiret og markert på variert vis.

I perioden fra januar til april, kalt «Jubileumsåret», var det lagt opp til ett til to jubileumsarrangementer per uke. Deretter fulgte «Jubileumsuken», fra 7. til 14. mai, med ett til to arrangementer per dag.

I jubileets seks første uker var det hver onsdag invitert til temakveld, med både lokale og eksterne ressurspersoner som foredrags­holdere. Noen av foredragene tok utgangs­punkt i Bekkelaget kirkes historie og kirkens rom, andre tok for seg Den norske kirkes oppgaver og utfordringer i dagens samfunn. To av foredragene må nevnes spesielt: Randi Dyreruds foredrag «Historien om Bækkelags­kirken» og Torleiv Austads foredrag «Splittelsen i Bekkelaget menighet under krigen». Disse samlet godt med folk, vekket stort engasjement og ble senere trykket opp og solgt til en rimelig penge, til glede for mange interesserte.

I jubileumsåret ble det også presentert et fyldig konsertprogram under ledelse av kantor Ole Johannes Kosberg. Konsertene hadde sitt tyngdepunkt på klassisk musikk og kirkemusikk, men hadde samtidig en fin variasjon med flere musikalske stilarter. Konserten med unge, klassiske solister fra vårt nærmiljø var en i vår menighet, banebrytende konsertform. Her ble vi kjent med mange svært dyktige unge instrumentalister. Jubileumsuken ble innledet med en flott konsert av menighetens eget kor, Cantando. Senere i uken var kirkerommet fylt til siste plass da Odd Nordstoga, sammen med sine musikalske venner, ga oss en flott musikalsk opplevelse som samlet et bredt og begeistret publikum.

På årets seks fastegudstjenester i Bekkelaget kirke, ble kirkerommets bilder og symboler tematisert gjennom prekenene som ble holdt av menighetens prester.

To kveldsarrangementer i jubileumsåret må nevnes spesielt: Forestillingen «Maria i Bibelen, Koranen og livet» med tre kvinnelige frontfigurer: Anne Berit Evang, prest, Mehta Zolfaqari, koranforteller, og Solfrid Molland, sanger/­musiker. På kvelden «I bønnens landskap» møtte vi, også her, tre kvinner. Det var Merete Thomassen, teolog/forsker, Åste Dokka, teolog/forfatter og Victoria Bø, forfatter, som alle fortalte om sitt forhold til kristen bønn.

Den årvisse «Eldres kirkedag» ble dette året gjort til en jubileumsgudstjeneste i Bekkelaget kirke sammen med mange av beboerne og de ansatte og frivillige fra Bekkelagshjemmet.

Jubileumsuken fra 7. til 14. mai ble rammet inn av to gudstjenester; en for «store og små» og en fest­gudstjeneste med inviterte gjester. Gudstjenesten for store og små ble etterfulgt av en to timer lang folkefest på kirkebakken i strålende sol, pølser, popcorn og is, hoppeslott, kasting på bokser og mye mer. Det ble en uforglemmelig dag, for både store og små.

I jubileumsuken fikk menigheten besøk fra vår palestinske vennskapsmenighet i Beit Sahour. Programmet for besøket inneholdt blant annet en kveld med felles palestinsk matlaging og etterfølgende måltid. Etter måltidet fikk vi høre historier om hvordan det er å bo og leve i palestinske områder.

Kirkebarnehagen feiret kirkebursdag med ballonger, stor bursdagskrone og «Hurra for deg». Fredag kveld ble det invitert til ungdomsgudstjeneste i kirken, og lørdagen ble det arrangert «Reunionsfest for «gamle» konfirmantledere», der «gamlepresten», tidligere kapellan, Hennig Vik kom på besøk og var sentral i opplegget.

En av jubileets hovedgjester var biskop Thomas fra den koptiske kirke. Han er svært sentral i arbeidet som vår menighet støtter gjennom sitt misjonsprosjekt i Egypt. Biskop Thomas tok både barna fra barnekoret og de voksne i kirkerommet, med storm.

Festgudstjenesten 14. mai ble også en stor opplevelse med festmusikk og messingblåsere, med ordfører Marianne Borgen og biskop Kari Veiteberg til stede, med full kirke, inkludert mange av prestene og andre ansatte og frivillige som har gjort tjeneste i kirken opp gjennom årene. Denne gudstjenesten og påfølgende festkirkekaffe avsluttet en meget vellykket 100-årsjubileumsfeiring.

Jubileumskomiteen besto av Jens Petter Johnsen (leder), Randi Dyrerud, Trond Skard Dokka, Kristine Røed Brun og Sverre Bang (sekretær). Vi viser for øvrig til jubileumsbladet «Bekkelaget kirke 100 år». Det ble også laget en vakker «kirkeguide» til Bekkelaget kirke som er tenkt trykket opp i nye opplag og solgt til interesserte i årene fremover.

[2023 jubileumshefte 100 år.pdf (kirken.no)](https://www.kirken.no/globalassets/fellesrad/oslo/menigheter/bekkelaget-og-ormoy/dokumenter/menighetsblad/2023%20jubileumshefte%20100%20%C3%A5r.pdf)

# 3. Gudstjenesten

I strategiplanen for Bekkelaget og Ormøy menighet står følgende:

I **gudstjenesten** feirer vi Guds tjeneste for mennesker. Vi mottar evangeliets gave i forkynnelse og sakramenter. Vi reises opp, takker og tilber. Gudstjenesten og de kirkelige handlingene favner menneskelivet fra begynnelse til slutt. Det skal være plass for alle, uansett om de søker fellesskap eller stille ettertanke. Gudstjenestene skal kjennetegnes av kvalitet og nærhet, av gjenkjennelse og utfordring, jfr. vår lokale grunnordning. Gudstjenestene på Bekkelaget, Ormøy og SEM utformes etter det enkelte områdets egenart.

**Prioriterte mål og særlige utfordringer**

1. Vi vil at våre gudstjenester skal bekrefte, berøre og bevege mennesker
2. Vi vil at flere skal kjenne det som viktig å delta i gudstjenestene
3. Vi vil arbeide for et gudstjenesteliv som engasjerer alle generasjoner
4. Vi vil prioritere tiltak og samlinger som omgir og støtter opp om gudstjenestene

Gudstjenesten er menighetens ukentlige hoved­samling, der Ordet forkynnes og sakramentene forvaltes. Den er menighetens hjerteslag, en kilde til tro, liv og tjeneste.

### Tre gudstjenestesteder – tre uttrykk

I vår menighet feires gudstjenesten på tre steder; i Bekkelaget kirke, i Ormøy kirke og på SEM-huset. På hvert av disse stedene har gudstjenestefeiringen sitt spesielle uttrykk, utformet etter det enkelte områdes egenart og kirkelige kultur. Dette særpreget på hvert av gudstjeneste­­stedene, er noe vi kan være stolte av og glade for. Vi har ikke noe ønske om å tilstrebe størst mulig likhet, men vil heller rendyrke gudstjenestestedenes særpreg.

### Bekrefte, berøre og bevege

I menighetens strategidokument heter det at vi ønsker at våre gudstjenester skal bekrefte, berøre og bevege mennesker. Dette er en formulering som har vokst fram gjennom menighetsstabens strategisamtaler om hva man ønsker med gudstjenestearbeidet.

**Bekrefte** vil i denne sammenheng bety at den som kommer til gudstjeneste skal oppleve at man skal tas imot som den man er, enten man kommer til gudstjeneste ofte eller sjelden, om man kjenner seg sterk eller svak i troen. I gudstjenestens rom er vi alle like for Gud, elsket og ønsket. Dette skal komme til uttrykk gjennom ord og handling.

**Berøre** vil bety at det man opplever i gudstjenesten skal berøre. Tekster, salmesang, musikk, forkynnelse og det som for øvrig skjer i en gudstjeneste, skal på forskjellige måter oppleves relevant for troen og livet. Berøringen kan skje på det intellektuelle plan, eller gjennom følelsene.

**Bevege** vil si at det som skjer i gudstjenesten skal føre til forandring i menneskers liv. Det skal gjøre en forskjell. En sjelesørgerisk preken som kan gi trøst eller håp. Sterk forkynnelse som utfordrer til å leve annerledes. En utgangssalme som inspirerer til å gå ut og tjene Herren med glede.

Disse formålene gjelder naturligvis i særlig grad for de ansatte og frivillige som står i det ukentlige gudstjenestearbeidet. Men alle som kommer til gudstjeneste på hvert av våre tre gudstjeneste­steder, er medansvarlige for dette, - gjennom vår tilstedeværelse, gjennom måten vi engasjerer oss på, synger, lytter og ber, og gjennom hvordan vi møter hverandre før, under og etter gudstjenesten.

## 3.1 Bekkelaget kirke

I Bekkelaget kirke ble det feiret 87 gudstjenester i 2023. Vi fortsatte prøveordningen med **Guds­tjeneste for store og små.** Denne gudstjenesten tar mål av seg til å samle generasjonene til gudstjenestefeiring. Gjennom å engasjere både barn, unge og voksne til å bidra med ulike oppgaver i gudstjenesten ønsker vi å vise at gudstjenesten er for alle. Gudstjenesten har nok særlig samlet på tvers av generasjoner de søndagene barnekorene eller barnehagen vår har deltatt. Også der guds­tjenesten har falt sammen med et punkttiltak i trosopplæringen, har oppmøtet vært godt.

I 2023 begynte arbeidet for å etablere **søndagsskole** i hovedgudstjenesten på Bekkelaget igjen. Den nyoppussede kirke­kjelleren gir gode rammer for den. Søndagsskolen inngår som en del av gudstjenesten og starter etter Gloria eller dåp. Mot slutten av gudstjenesten når nattverden feires, gis barna mulighet til å bli med på denne. Om vi får på plass nok ledere, er målet at alle hovedgudstjenester, utenom gudstjenesten for store og små, skal ha tilbud om søndagskole. Søndagsskolen kan bli et viktig tiltak i trosopplæringen; den gjør at barna som kommer til gudstjenesten blir møtt, og at småbarnsforeldre kan få større glede av gudstjeneste­feiringen.

Prost og Kirkeverge besluttet at antall gudstjenester i Bekkelaget kirke skulle kuttes ned til kun fire sommeren 2023. Dette kuttet kom i tillegg til at det har vært vanlig ikke å holde gudstjenester i Ormøy og på SEM-huset i skolens sommerferie.

Menighetsrådet ble orientert og syntes at gudstjeneste­tilbudet ble for magert. Det ble vedtatt at en ville søke å holde guds­tjeneste ved hjelp av frivillige disse fire søndagene. Dette ble gjennomført med god oppslutning, og menighets­rådet tar sikte på at ordningen videreføres i 2024.

Det nye menighetsrådet har også tatt initiativ til å få i gang et nytt gudstjenesteutvalg på Bekkelaget. Det starter sitt arbeid på vårparten 2024.

## 3.2 Kirkekomiteen på Ormøy

Det ble gjennomført 25 gudstjenester i Ormøy kirke i 2023. Det har vært gjennomført Taizé-gudstjenester og påskemåltidsgudstjeneste siste søndag før påskehøytiden. Vi hadde en fin utegudstjeneste ved Villa Kirkebakken og den faste lysmessen ble gjennomført siste søndag i advent før julaften.

Kirkekomiteen har i 2023 bestått av

* Tove Rasch, leder
* Siri Hjerpset, nestleder
* Anders Hove (Sigve Thorbergsen Reedtz i Anders’ permisjon)
* Hanne Sanna Paulsen
* Tom Arne Hemstad
* Roar Baust
* Olav Garfors

Fra november fikk Siri Hjerpset innvilget permisjon, og Ellen Bolme ble med i kirkekomiteen som medlem fra desember av. I perioden mars til august var Sigve Thorbergsen Reedtz vikar for Anders Hove, som var i foreldrepermisjon.

Kirkekomiteen satte i 2023 av midler til å lønne dirigent for barnekoret. Disse midlene ble lagt inn i organiststillingen, som da har fått barnekor på Ormøy som en del av sin stilling.

Det ble arrangert formiddagstreff første tirsdag i nesten hver måned. Dette er fine møteplasser med flotte innledere, gode samtaler og hyggelig felleskap med god lunsj etterpå.

Kveldsmat og prat ble også gjennomført, et opplegg for voksne med samtale rundt temaer som angår tro og kirke. Arbeidet er ledet av prest Anders, sammen med Lars Anda og Brynhild Totland som frivillige.

Komiteen fikk arrangert temakveld med Henrik Syse 17.oktober. For en nesten fullsatt kirke snakket han om kunstig intelligens og hvordan det utfordrer verdiene våre.

Kirkekomiteen har ellers holdt orden på Ormøy kirke og menighetshuset. Det vaskes og plantes om våren, og pyntes med lys og juletre til julen.

Kirkekomiteen hadde 9 møter i 2023.

## 3.3 SEM-komiteen

Det ble gjennomført 19 gudstjenester på SEM-huset i 2023. I løpet av året har det vært gjennomført SEM spesialiteter som juletre­fest­gudstjeneste, Iona­-gudstjeneste, pasjons­vandring, påskemiddag, med gudstjeneste og nattverd, påskesalmegudstjeneste, allehelgens­gudstjeneste og julaftensgudstjeneste

SEM-komitéen har bestått av:

**Vår 2023**

* Eilert Lund Rostrup, leder
* Randi Dyrerud
* Randi M. Johansen
* Grethe Simonsen
* Sokneprest Sverre Bang
* Inger Marie Solskjær Johansen
* Atle Karlsen

**Høst 2023**

* Eilert Lund Rostrup, leder
* Geir Millstein
* Solfrid Rosenvold Lyngroth
* Henriette Madsen Eriksen
* Sokneprest Magne Torbjørnsen
* Inger Marie Solskjær Johansen
* Atle Karlsen

Fra 2018 og frem til årsmøtet i 2023 har komitéens sammensetning vært uendret. I 2023 ble det valgt inn tre nye medlemmer og Randi Dyrerud og Grethe Simonsen gikk ut av komitéen våren 2023, mens Randi M. Johansen gikk ut høsten 2023. Vi takker alle tre for deres bidrag gjennom mange år på SEM, og setter stor pris på all hjelp og støtte vi som er nye har fått og får. Tusen takk!

Det har vært en utfordring med en så stor utskiftning i SEM-komitéen, samtidig som det har vært flere nyansettelser i menigheten. Vi er nå i ferd med å bli (bedre) kjent med hverandre, og også med vår nye sokneprest. Sommeren 2023 ble vår faste kirketjener sykemeldt, og høsten 2023 har det vært medlemmene i SEM-komitéen som har rigget til alle gudstjenestene. Vi har vært så heldige at kirketjenerens partner har bidratt med flere oppgaver som å kjøre lyd på de fleste av gudstjenestene, koordinere frivillige til oppgaver som tekstlesing, nattverd og forbønn, trykke og henge opp plakater med videre og gitt gode innspill til de av oss som ikke har rigget tidligere. I februar 2024 ble det ansatt to kirketjenere på deltid som også vil bistå på SEM, en ordning vi håper vil fungere godt for alle parter.

I Simensbråten/Ekeberg-området er det et stadig ekspanderende nabolag med tilflytting av nye og unge familier. Vi ønsker å rekruttere bredt blant både yngre og eldre for «å styrke fellesskapet blant de troende og vinne nye for Kristus», men det er en utfordring når vi mangler lavterskeltilbud og lokale «ildsjeler» med et naturlig kontaktnett.

SEM komitéen har gjennomført 6 møter og behandlet 45 saker gjennom året. Det er ført referat fra alle møtene.

# 4. Tallenes tale

## 4.1 Gudstjenester

Mye tyder på at man i 2023 for første gang er tilbake til normalen etter pandemien. I tillegg var kirkejubileet i Bekkelaget et løft med mange gode arrangementer som samlet folk. Det er gledelig å registrere at vi har en god økning i antall deltakere ved nattverd og det ble feiret flere gudstjenester i 2023 enn i 2022.

Totalt antall gudstjenestedeltakere på søndag og helligdager i 2018 og 2019 var omtrent 10 500. I pandemiårene 2020 og 2021 var tallet nede på 4600. I 2022 var tallet igjen oppe på 8600 og i 2023 steg antall deltakere til 9839.

Deltakerne på nattverd har også økt fra 2022 til 2023. I 2022 gikk 3221 mennesker til nattverd i våre kirker, i 2023 økte tallet til 4203. Vi er fortsatt et stykke unna 2019 nivået da 5617 personer deltok på nattverd i Bekkelaget og Ormøy menighet.

## 4.2 Dåp

104 soknebarn er døpt i løpet av 2023. Av disse er 12 døpt i andre kirker og 92 i Bekkelaget og Ormøy kirker. Til sammenlikning ble 108 sognebarn døpt i 2022, 27 i andre kirker og 81 i Bekkelaget og Ormøy kirker. Ser man til 2020 og 2021 i tillegg ser det ut til at dåpstallene i menigheten er mer eller mindre stabile. Dog er normalnivået nå noe lavere enn for 8 til 9 år siden, slik det jo også synes å være over store deler av landet.

## 4.3 Konfirmasjon

Totalt antall konfirmanter svinger fra år til år; i 2022 hadde menigheten 160 konfirmanter, i 2023 106 og i 2024 har vi 127 konfirmanter. Sett opp mot hvor mange 15 åringer som er medlem av Den norske kirke, varierer andelen som velger å konfirmere seg; i 2022 konfirmerte 84,7% av de 15 årige medlemmene seg, i 2023 gikk andelen ned til 72.6%. Til sammenlikning konfirmerte 69,7 % seg i 2018 og hele 97,8% i 2019. Det er ingen klare tendenser mellom antallet konfirmanter og andelen 15 åringer som er medlemmer av Den norske kirke, men vi antar at den generelle samfunnsutviklingen også påvirker ungdommenes valg i forhold til konfirmasjon.

## 4.4 Vielse

Nasjonalt har den kirkelige vigselsstatistikk falt ganske kraftig de senere årene. I flere år trodde vi at vi, med to flotte vigselskirker i soknet, skulle unngå et slikt fall. Men til slutt kom det. Fra 2018 til 2019 ble antall vigsler halvert, fra 28 til 14. I 2020 under pandemien, nådde vi bunnen, med 9 vigselsseremonier. Men så har trenden snudd, først med en svak økning i 2021 og deretter en kraftig økning i 2022 med 22 vigsler, og nå i 2023 med 30 vigsler.

## 4.5 Gravferd

Antall gravferder fra våre kirker har vært jevnt de to siste årene med 87 i 2022 og 96 i 2023. Dette er et område av kirkens tjeneste som fortsatt har stor oppslutning i befolkningen. De fleste ønsker kirkelig gravferd.

# 5. Kirkemusikk

## 5.1 Kantorstillingene i Bekkelaget og Ormøy

Kirkemusikksektoren har i 2023 vært ledet av kantor Ole Johannes Kosberg (100%). På SEM- huset har Fredrik Brekke Møller jobbet i en tolv prosent stilling, og musikken i Ormøy kirke har for det meste vært ivaretatt av Nicolai Endresen Dahl. I løpet av året sa Endresen Dahl opp stillingen sin, og hadde sin siste tjeneste medio august.

I tillegg til gudstjenester, andakter og kirkelige handlinger, har kantor hatt egne arrangementer som:

* Ord og toner på Bekkelagshjemmet. Dette er et kulturdiakonalt tiltak med dikt, piano­musikk, allsang, spørre­konkurranser, mimring og høyde­punkter fra radio- og fjernsyns­historien.
* Fra 1. januar til 14. mai ble jubileums­programmet gjennomført. I den forbindelsen planla og ledet kantor Kosberg seks konserter, fra salmekveld, via nyskrevet forestilling med tekst og komposisjoner til talentkonsert for lokale ungdommer. I tillegg var han med på Cantandos jubileumskonsert

I løpet av året har kantor akkompagnert Cantando og barnekorene på gudstjenester og konserter, og vært med når barnehagen har besøkt kirken.

Konserten med Odd Nordstoga var i særstilling den største musikalske produksjonen i menigheten dette året. Konserten bar preg av høy kvalitet, og den var svært godt besøkt. Det var bra, i og med at det var et stort økonomisk løft å gjennomføre den.

## 5.2 Korene

Bekkelaget og Ormøy menighet hadde tre forskjellige kor i 2023:

* Cantando (Voksenkor i Bekkelaget)
* Bølgebrus (Voksenkor på Ormøy)
* Barnekorene (Knøttekor og barne­gospel)

Forsangerkoret er i praksis blitt nedlagt, grunnet flytting av sentrale medlemmer. De resterende medlemmene blir ofte spurt om å være forsangere på gudstjenester.

Cantando fikk ny dirigent i 2023. Koret ledes nå musikalsk av Lucy Champs, som studerer korledelse (master) på Musikkhøgskolen. Koret har stabil oppslutning (ca 25), og øver i Bekkelaget kirke en gang i uka. De synger to, tre ganger på gudstjeneste pr semester.

Bølgebrus har stabil oppslutning (7-9), og dirigeres fremdeles av Toril Møller. De opptrer på gudstjeneste i Ormøy to til tre ganger per semester.

Barnekorene ledes av fem unge, dyktige mennesker: Kathrine Plener, Silje Eklund, Erlend Berge Kyllingstad, Tiril Eide og Emilie Omland Grimstad. Driften er delt inn i to grupper; Knøttekoret (3-6 år) og Bekkelaget Barnegospel (1. til 7. klasse). Det er omtrent 46 innmeldte barn i koret. Det er kantors vurdering at Barnekorene ledes kyndig og helhjerta av de fem dirigentene.

# 6. Kirken sammen med barn og unge

I strategiplanen for Bekkelaget og Ormøy menighet står følgende:

**Trosopplæring** for barn, unge og voksne bygger på gudstjenesten og skal både lede inn i gudstjenesten og ut i meningsfylte oppgaver for andre. Opplæringen skal gi forutsetninger for selvstendige og informerte standpunkt til tros- og livssynsspørsmål. Målet er å vekke og styrke den kristne tro.

Vår egne lokale plan for trosopplæring gjelder aldersspennet 0 til 18 år, og har et særskilt fokus på konfirmasjonstida. Også menighetens generelle barne- og ungdomsarbeid må sees som en viktig del av menighetens samlete trosopplæring. Vi ser i tillegg til dette også behov for trosopplæring for voksne.

**Prioriterte mål og særlige utfordringer**

1. Vi vil ansvarliggjøre menigheten for trosopplæringen, og arbeide med rekruttering og oppfølging av frivillige, især blant foreldrene
2. Vi vil satse på å opprettholde den høye deltakelsen i konfirmantarbeidet
3. Vi vil arbeide for økt deltakelse blant barn og unge i kontinuerlige aktiviteter som f.eks. kor og speiding
4. Vi vil arbeide for koordinering og økt synergi mellom trosopplæringstiltakene og løpende virksomheter med opplæringseffekt
5. Vi vil utvikle og gjennomføre tiltak for voksne og for barn og voksne sammen

Bekkelaget og Ormøy menighet har økt sin satsning på trosopplæring for barn- og unge i 2023. Dette gjenspeiler seg i de kontinuerlige og punktvise tros­opplærings­­­tiltakene, konfirmasjons­arbeidet og i ressursene menigheten bruker på gjennomføringen av aktiviteter for barn og unge. Som del av denne satsningen har menigheten ansatt to menighetspedagoger fra høsten 2023.

## 6.1 Babysang

Katrine Honningsvåg ledet babysang på Bekkelaget menighetssenter hver torsdag første halvår i 2023. Da menigheten ansatte ny pedagog ble babysangen en del av Sara Maria Helstad sine oppgaver. Sara flyttet babysangen fra menighetssenteret til kirken. Dette for å styrke tilknytningen til kirkerommet for babyene og foreldrene. Dette har vist seg å fungere veldig godt og vi opplever en god synergi med dåpssamtaler, dåp og dåpshilsner med babysangen. Det er et veldig godt oppmøte på babysangen som nå er hver mandag. Samtalene etterpå er like viktig som babysangen og menighetspedagogen sitter ofte flere timer med foreldrene etter sang.

## 6.2 BeTween

Vi har hatt en del utskiftning av ledere i 2023. Fritidsleder Erlend Børresen og menighetspedagog Sara tok over som ledere rett før nyttår. Vi har hatt en stabil og homogen elevgruppe fra 4. til 6. klasse. I gjennomsnitt deltar 15 barn hver onsdag i Bekkelaget menighetssenter.

## 6.3 Ungdomsklubb

I 2023 startet menigheten en ny ungdomsklubb. På første samling den 13. oktober kom det 18 stykker og i gjennomsnitt har det vært mellom 10 til 20 som møter opp når vi har klubb. Menighetspedagog Marte Jerpstad holder i klubben, og har fått med seg åtte frivillige ledere som har fått et hjerte for klubben.

Ungdomsklubben er på fredager og det går i alt fra baking, skumringsstund, bønnevandring, filmkveld, spill og leker, kanonball og mye mer. Vi gleder oss til å ha flere kvelder sammen.

## 6.4 Konfirmasjon

For første gang på flere år fikk menigheten gjennomført konfirmasjonsprogrammet som planlagt. Dette på grunn av at pandemien var over og at bemanningssituasjonene var bedre. Vi hadde flere fellesarrangement, bli- kjent, Fasteaksjonen, foredrag m.m. og samlinger i smågrupper. Konfirmantene var med som medliturger i gudstjenestene gjennom året. Med en sykemelding ble forberedelsene til leir krevende. Løsningen ble at vi hadde to konfirmantleirer på Knattholmen leirsted i juni, med halvparten av konfirmantene på hver leir. Vi hadde med ekstra innleide ansattressurser, foreldre og flotte konfirmantledere. Vi fikk gjennomført leirene på en fin måte, med mange gode opplevelser for konfirmanter, ledere og ansatte. Vi har fortsatt med flere konfirmasjons­gudstjenester, slik vi gjorde under pandemien, dette gjør at konfirmantene kan ha med mange flere av sine gjester i kirken. Det ble 9 fine konfirmasjonsgudstjenester i august og september med til sammen 1956 deltakere.

## 6.5 Skole- og barnehagegudstjenester

### Julevandring for barneskolene

Vi opplever å ha et godt samarbeid med alle skolene i menigheten. Også dette året fikk alle barneskolene tilbud om gudstjeneste før jul, eller julevandring som vi har hatt tilbud om de siste tre årene. Alle tre barneskolene i vårt sokn valgte julevandring. Elevene kom puljevis gjennom hele dagen og gikk innom fem poster som formidlet julebudskapet på ulike måter. Totalt deltok 1257 barn og lærere på julevandringer.

### Julegudstjeneste for ungdomsskolen

Brannfjell ungdomsskole hadde julegudstjeneste hvor flere av elevene var involvert. Dessverre utgikk det musikalske bidraget fra elever og lærere på grunn av sykdom. Det ble tre fine gudstjenester, en for hvert trinn.

### Julegudstjeneste for barnehager

På Ormøy ble barnehagene invitert til julevandring samme dag som skolen var der. Det var en barnehage som møtte. I Bekkelaget hadde vi gudstjeneste hvor barnehagene i menigheten ble invitert inn, flere fra staben medvirket og vi tok imot barna utkledd både som gjeter og engel. Barna ble også «skrevet inn i manntall» da de ankom. Det var vår egen barnehage og to andre som møtte, så her har vi et potensial til å nå flere.

## 6.6 Frivillige ungdomsledere

Sommeren 2023 hadde vi med oss 23 konfirmantledere til konfirmantleiren på Knattholmen i Sandefjord kommune. Ungdomslederne gjorde en veldig god jobb og var flinke med konfirmantene. De hadde ansvar for sosiale aktiviteter på fritiden, og tradisjonen tro arrangerte de kveldssamlinger hele uken.

Lederne har også deltatt på ulike tiltak gjennom året; konfirmasjonsgudstjeneste, askeonsdag og ulike samlinger. I tillegg har vi trent nye ledere gjennom VIDERE-programmet, og 20 ungdommer har fullført dette programmet i 2023. Omtrent 10 nye startet opp på programmet høsten 2023.

## 6.7 Punkttiltak trosopplæring

På grunn av sen rekruttering, ble få punkttiltak gjennomført våren 2023. På høsten tok aktivitetsnivået seg opp.

Kirkerottene ble gjennomført høsten 2023 med teaterforestilling i kirken. Dette var veldig vellykket og gøy, og 90 fem- og seksåringer deltok. Vi hadde egen pølsebod og serverte kaker og kaffe.

Lys Våken ble arrangert første helga i advent. 15 elleveåringer deltok sammen med kapellan Mari, menighetspedagog Marte og mange frivillige ungdomsledere. Barna overnattet i kirken og arrangementet gikk veldig fint.

4 årsbok ble delt ut i både Bekkelaget og Ormøy kirker til totalt 30 barn. I forkant av gudstjenestene inviterte vi til frokost og samlingsstund for 4-åringene med foreldre, søsken og faddere. Dette var et godt grep som bidro til å gjøre barna trygge på personene som skulle dele ut bøkene i kirken, og alle kom opp og hentet bøkene selv.

# 7. Diakoni

I strategiplanen for Bekkelaget og Ormøy menighet står følgende:

**Diakoni** er kristen tro i holdning og handling, lokalt og globalt: Guds kjærlighet til alle mennesker og alt det skapte. Diakonale holdninger som omsorg, barmhjertighet og solidaritet skal prege våre gudstjenester, kirkelige handlinger og sammenkomster, jfr. menighetens diakoniplan. Vi ønsker å rekke ut en hånd til dem i vårt nabolag som trenger omsorg og hjelp i møte med noen av livets utfordringer, og vil ta en aktiv rolle for å etablere forskjellige gruppetilbud. Slik vil vi framstå som et fellesskap der alle blir sett og tatt på alvor, der enhver kan komme for både å motta og å gi støtte. Disse holdningene skal også være bestemmende for menighetens nærvær i lokalsamfunnet. Enkeltvis og sammen skal vi motiveres til nestekjærlighet, inkluderende fellesskap, vern om skaperverket og kamp for rettferdighet.

**Prioriterte mål og særlige utfordringer**

1. Vi vil videreføre driften av menighetens barnehage, og bidra til sikre ramme betingelser og tjenlige samarbeidsrelasjoner
2. Vi vil videreføre driften av menighetens seniorsenter på SEM-huset, og engasjere oss i regulerings- og utbyggingsspørsmål med betydning for eldres situasjon i området
3. Vi vil arbeide for en fortsettelse av driften ved sykehjemmet vårt, og har inngått en generell intensjonsavtale med Kirkens bymisjon om samarbeid om eldre- relatert virksomhet innen soknet
4. Vi vil fortsatt bidra til å styrke prestetjenesten ved sykehjemmene i soknet
5. Vi vil intensivere sorgarbeidet i menigheten, og i den forbindelse videreutvikle samarbeidsrelasjonene i prostiet
6. Vi vil etablere trygge møteplasser i nærmiljøet for flyktninger og vise gjestfrihet i møte med mennesker på flukt
7. Vi vil arbeide for å øke bevisstheten i menigheten om sentrale miljøproblemer og betydningen av å verne om skaperverket, og videreføre menighetens miljøarbeid gjennom statusen som «grønn menighet»
8. Vi vil videreføre samarbeidet med Stefanusalliansen om misjonsprosjekter for barn og unge i Egypt

## 7.1 Bekkelaget kirkes barnehage

Det har vært et fint barnehageår med fortsatt pedagogisk vektlegging av «helhetlig inkluderende praksiser». Dette er et satsningsområde i et prosjekt i regi av bydel Nordstrand siden høsten 2021. Det har vært både «akademier» for pedagoger, «nettverk» for assistenter og felles personalmøte på teams for alle barnehagene i bydelen. Dette prosjektet avsluttes til sommeren, men praksisen skal leve videre i alle barnehagene.

Visjonen for barnehagen er «du hører til». Vi har hatt fellessamlinger med barna i alle avdelinger i

barnehagen, og de største barna har hatt flere besøk på Bekkelagshjemmet, der det har vært og er et godt samarbeid. Avdelingene har vært på flere turer gjennom året i vårt flotte unike nærområde.

Det er månedlige personalmøter der vi planlegger, evaluerer, og snakker om temaer fra prosjektet vårt gjennom bydelen. Det blir hvert år laget en årsplan for barnehagen som går fra januar til januar. Vi bruker «årsplanmal» fra Oslo kommune. Vi planlegger også ut ifra «Rammeplan for barnehagen». Det var en krevende periode i august-september-oktober med tilvenning av 13 ett-åringer på småbarnsavdelingene, men vi kom i mål, og alle trives og har det fint i begge gruppene.

Barnehagen har per 31. desember 2023 de pedagogene og annet personale som kreves etter antall barn, og vi har ingen ledige plasser. Det var 39 barn i barnehagen det første semesteret; 15 små og 24 store. Fra august har vi hatt 18 store og 18 små. Vi ansatte to nye pedagoger fra august i 100% stilling. Da begge søkte om fri uten lønn i 40% av stillingene sine pga videreutdanning, ble det ansatt en pedagog i 80% stilling som vikar for disse.

Den viktige saken fra 2022 om at barnehagen måtte ha sitt «eget rettssubjekt» løste seg ved at kirke/menighetsbarnehager fikk dispensasjon fra denne delen i barnehageloven. Dette innebærer at barnehagen fortsatt er organisert som en underenhet av menigheten. Styrer i barnehagen er Heidi Skram og styreleder i 2023 var Hanne Kjersti Eika Klempe.

## 7.2 Simensbråten Ekeberg Seniorsenter

Målet med Seniorsenterets aktiviteter i 2023 har vært å motvirke psykososiale problemer som ensomhet og isolasjon, og å trygge sosiale nettverk, fremme psykisk og fysisk helse. Vi er en del av første linje i helsefremmende og sykdomsforebyggende arbeid for eldre i vår bydel, og erfarer at våre ulike tilbud er med å inspirere til et aktivt og godt liv som pensjonist. Senteret har i 2023 servert næringsrike måltider hver uke og har tilbudt forskjellige aktiviteter, musikalsk underholdning og foredrag i tillegg til fysisk trening og dans ++. Dataundervisning og hjelp til å løse dataproblemer har også vært et tilbud i året som har gått, og dette vil vi forsøke å utvikle i året som kommer. Vi har et brukerråd og et styre som også er med å gi innspill ift. senterets program, og flere av disse og andre frivillige bidrar både til planlegging og gjennomføring av daglig drift og ved forskjellige arrangementer.

Vi har 4 seniorsentre i tillegg til Nordseter gård i vår bydel, og det er få private seniorsentre igjen. Flere seniorsentre er lagt ned de siste årene, og noen er gjort om til kommunale sentre. Drift av seniorsenter er ikke en lovpålagt oppgave for kommunen. Vi følger med i timen og opplevde det dramatisk da Eldreombudet i juli 2023 ble lagt ned og dets funksjon faset inn under Pasient- og brukerombudet. Det nye ombudet dekker en langt større brukergruppe og fokus på den voksende eldrebefolkningen ble dermed redusert (SSB: andel og antall som er over 80 år vil dobles fram mot 2040). Et viktig anliggende for eldreombudet var at tempoet på digitalisering av samfunnet og bruk av nye teknologiske hjelpemidler samt bruk av AI har skapt et betydelig utenforskap hos mange eldre, særlig for dem uten nettverk til å hjelpe seg. Av omsorgshensyn hadde vi trengt en vaktbikkje som følger med på dette og andre anliggender.

Vi opplever at det fra myndighetenes side fortsatt er fokus på konkurranseutsetting, og på å finne parametere for å måle om seniorsentrene arbeider effektivt, hensiktsmessig og har et relevant tilbud. Intensjonen er å sikre fremtidens møteplasser for de eldre. Vi er enig i at det er viktig at seniorsentrene bør ha et felles rammeverk å forholde seg til, samtidig er det viktig at hvert senter har sitt eget individuelle preg, uten å bruke for mye tid på administrative oppgaver. Daglig leder på Simensbråten Ekeberg seniorsenter er Rune Forshaug og styreleder i 2023 var Torunn Leiknes.

## 7.3 Bekkelagshjemmet

Driften av sykehjemmet består av to avtaler: Én for leie og forvaltning av bygget, og én driftsavtale for det å drifte sykehjem. 2019 fikk Stiftelsen Kirkens bymisjon sin egen driftsavtale på Bekkelagshjemmet. Frem til da hadde de driftet Bekkelagshjemmet i henhold til menighetens avtale med Oslo kommune. Driftsavtalen med Oslo kommune lå an til å gå ut 1. januar 2023 og det var lenge uklart om kommunen ønsket å forlenge denne. I begynnelsen av året 2022 ble det klart at kommunen likevel ønsket å forlenge leieavtalen med 5+5 år, det vil si til utgangen av 2032, men at driftsavtalen igjen måtte ut på anbud. Fra 2023 har Lovisenberg Omsorg over­tatt driften av Bekkelags­hjemmet.

Bekkelagshjemmet har 48 langtidsplasser og 19 dagplasser. Menigheten har ukentlige andakter på Bekkelagshjemmet med nattverd en gang i måneden. I tillegg til dette, arrangeres eldres kirkedag i Bekkelaget kirke og prestene betjener beboerne med samtaler og sjelesorg.

## 7.4 Bekkelaget og Ormøy menighets misjonskomité

Medlemmene i 2023 har vært:

* Vigdis Bjorå – leder
* Signe Slyngstad
* Tore Slyngstad
* Marianne Johnsen
* Karl Olav Sandnes
* Tom Arne Hemstad - representant for menighetsrådet

Komiteen har hatt 4 møter og arrangert 2 temasamlinger.

**Biskop Thomas fra Egypt** var gjest på møtet i kirken 10. mai i forbindelse med kirkens 100 års jubileum. Eyvind Skeie var med som tolk og koret «Korstrand» bidro med flott sang. Marianne Haugerud fra Stefanusalliansen var også med.

Biskop Thomas var samme dag også på besøk til barnekorene og hadde egen samling for prostiets medarbeidere på formiddagen.

**Jostein Ørum** var taler på vårt temamøte 24.oktober. Tema var: Østover, samme tittel som boken Ørum har skrevet om kristendommens utbredelse østover. Sang ved Kathrine Honningsvåg. Møtet var godt besøkt.

Menigheten har sitt misjonsprosjekt gjennom Stefanusalliansen. Vi har valgt å gi vår støtte til organisasjonens 2 ulike arbeid i Egypt: Mama Maggie sitt arbeid for slumbefolkningen som bor i de såkalte «Søppelbyer», et prosjekt som antas å være det største diakonale arbeid i Midt-Østen og til Biskop Thomas sitt undervisningssenter, Anastasia. På undervisningssenteret Anastasia får ubemidlet, koptisk ungdom fra Øvre Egypt yrkesrettet trening og grunnleggende hjelp til å klare seg i samfunnet.

Menighetens julemesse har i alle år vært den viktigste kilden til inntekt for misjonsprosjektet. Etter at julemessekomiteen avsluttet sitt arbeide, håper vi på yngre krefter og nye måter å få inn midler til støtte for menighetens misjonsprosjekt.

## 7.5 Vennskapsmenighet

Siden 2020 har Bekkelaget og Ormøy sokn hatt en vennskapsmenighetsavtale med den lutherske menigheten i Beit Sahour på Vestbredden.

I 2023 besto vennskapsmenighetskomiteen av Eilert Rostrup, Harriet Natvig, Maj Volden, Oddbjørn Lyngroth, Anne May Agerup og Eli Djupvik. Menighetsrådet gjenoppnevnte komiteens medlemmer for fire nye år i sitt møte i november. Bare en måned senere måtte Oddbjørn Lyngroth gi tapt for sykdom og døde. Han er dypt savnet.

Komiteen hadde 10 møter og behandlet 54 saker. Det ble arrangert to temakvelder,

* Ambassadør Torunn Viste: Situasjonen for de kristne palestinerne på Vestbredden og om den nye ultrakonservative israelske regjeringen
* En ‘Marta-Marta kveld’ med besøk fra Beit Sahour med fokus på deres fortellinger og palestinsk mat (som alle oppmøtte var med og laget).

Under menighetens jubileumsuke i mai var vi vertskap for tre gjester: Nancy Qumisiyeh, Shireen Awwad og Sally Azar. Gjestene deltok i gudstjenester og kulturarrangement lokalt, og møtte også mange kirkelige miljøer og sivilsamfunnskontakter i Oslo for øvrig. Vennskapsmenighetskomiteen arbeidet også mye med en vanskelig ankesak på visumsavslag for en av gjestene, og denne ble ikke sluttbehandlet før desember 2023. Ellers var det langt framskredet planlegging for en menighetstur til Beit Sahour som skulle vært gjennomført i mars 2024, men som ble utsatt på ubestemt tid, da de forferdelige voldshendelser startet i oktober og eskalerte dramatisk i tida etter. Vår vennskapsmenighet på Vestbredden og dens medlemmer har også vært betydelig berørt av den pågående krigen og volden. Vennskapsmenighetskomiteen har skrevet fast i menighetsbladet Kontakten. På menighetens tre gudstjenestesteder har det til sammen vært ni kirkeofringer til vår vennskapsmenighet i Beit Sahour, og arbeidet mottar også bidrag gjennom fast givertjeneste og enkeltgaver.

Vennskapsmenighetskomiteen arbeider for å gjøre vår egen menighet kjent med menighetsliv og hverdagsliv slik det oppleves av våre venner i Beit Sahour. Vi forsøker å skape åpne rom i vår menighet for samtale om den vanskelige konflikten i Det Hellige Land. På sikt håper vi arbeidet også skal bidra til at det etableres personlige vennskapsrelasjoner mellom menighetslemmer på begge sider. Vår visjon er at vi i bønn og konkret omsorg skal gi synlig uttrykk for vennskap og medvandring med de kristne i Beit Sahour, og at vi alle og sammen er likeverdige og solidariske lemmer på Kristi legeme.

# 8. Kommunikasjon

I strategiplanen for Bekkelaget og Ormøy menighet står følgende:

**Kommunikasjon** er å knytte kontakt, binde sammen, og gjøre noe til felleseie. Vi oppfatter dette som et sentralt trekk ved det å være menighet. Vi vil pleie en kommunikasjonskultur preget av imøtekommenhet og respekt, av å se den andre. En slik intern kultur skal også prege vår kommunikasjon utad. Hvor vellykket denne kommunikasjonen er, avgjøres av kvaliteten ved menighetens samlede nærvær i lokalsamfunnet. I tale, skrift, handling og holdning vil vi være en konstruktiv og synlig bidragsyter i våre lokalmiljøer.

**Prioriterte mål og særlige utfordringer**

1. Vi vil utarbeide en helhetlige kommunikasjonsstrategi som harmonerer med menighetens overordnete formål
2. Vi vil foreta en kritisk gjennomgang av vår bruk av elektroniske media og kontaktflater, og ta initiativ for å skape en enhetlig grafisk/visuell profil på alle våre meddelelser
3. Vi vil forbedre innhenting, systematisering, ajourføring og bruk av kontaktinformasjon
4. Vi vil fortsatt utgi og distribuere Kontakten, arbeide for en mer målrettet og profilert bruk av menighetsbladet, og ta initiativ for å bedre dets økonomi
5. Vi vil prioritere menighetens nærvær ved fellestiltak i lokalmiljøene, er åpne for å engasjere oss fellestiltak, og vil stille lokaler og ressurser til rådighet for andre der dette er naturlig

## 8.1 Kontakten

Kontakten gis ut fire ganger i året, to nummer på våren og to nummer på høsten. I 2023 ble det laget bare tre utgaver, da trykksaken om Bekkelaget kirkes 100-årsjubileum erstattet det første nummeret. Antall medlemmer i redaksjonen har dessverre blitt gradvis færre, så i 2023 har redaksjonen bestått av Jan Brekke, redaktør, Anne Borgersen Skaug og Robert August Pedersen. Marie Haakstad har i flere år hatt ansvaret med å sette opp bladet, altså lage/designe sidene, og vært vårt bindeledd mot trykkeriet.

Menighetsbladet pleier vanligvis å ende opp på 20 sider, men i 2023 har det variert fra 16 til 24 sider. Det har ikke vært gjort noen framstøt for å selge inn flere annonser dette året pga. for liten kapasitet i redaksjonen til å ta ansvar for det.

Av større tema som har vært dekket i Kontakten i året som har gått, kan nevnes kirke jubileet i mai og kirkevalget i september. Utover dette, arrangements­omtaler og fast stoff (gudstjenesteliste, ledere, «På hjertet» osv.) i tillegg til 15-16 artikler (Intervjuer­/presentasjoner, ulike temaer mv.). Barnesiden har det manglet personer til å lage i 2023.

## 8.2 Publisering på internett og sosiale medier

Ukentlig lager staben en publiseringsplan for saker som skal ut på menighetens nettside og på sosiale medier. Arbeidet har i 2023 gradvis blitt mer planmessig og vi får nå mer jevnlig ut saker som viser menighetens bredde og tiltak.

# 9. Stab og menighetsråd

## 9.1 Menighetens stab

Året 2023 har medført store endringer i staben.

Sognepresten vår gjennom 19 år, Sverre Bang, holdt sin siste gudstjeneste hos oss den 4. juni. Det var en storslått avskjedsfest i menighets­senteret etter en strålende gudstjeneste, med mange hilsener og mange takketaler. Vi kjenner på stor takknemlighet for det Sverre fikk bety for oss gjennom disse årene, særlig som forkynner og sjelesørger, men også som en ryddig og dyktig administrator.

Vår mangeårige daglige leder, John Gjertsen, avsluttet sin tjeneste hos oss høsten 2022 og Lene Christine Mikaelsen fungerte som vikarierende daglig leder fram til 1. juni.

I løpet av høsten har menigheten fått et nytt lederteam; Hanne Holmberg Chavez startet som daglig leder 1. juni og Magne Torbjørnsen tiltrådte som sogneprest 7. august.

I løpet av 2023 konstaterte menighetsrådet at noe måtte gjøres med hensyn til ansatte knyttet opp mot barne- og ungdomsarbeidet. En utlysning av stillingen som barne- og ungdomsarbeider (menighetspedagog) for gruppen 0-18 år fikk dårlig respons, og Menighetsrådet vedtok å utlyse to fulle stillinger; en for gruppen 1-12 år og en for gruppen 13-18 år. I juni startet Marte Jerpstad opp som menighetspedagog for aldersgruppen 13 - 18 år og 15. august startet Sara Maria Helstad som menighetsarbeider for aldergruppen 0 – 12 år. Disse er i full gang med sine oppgaver og vi kan allerede se gode resultater av denne satsingen, en satsing som også er modig sett i et økonomisk perspektiv.

## 9.2 Menighetsrådet

I 2023 var det valg på nytt menighetsråd og bispedømmeråd. Det er menighetsrådet som er ansvarlig for gjennomføring av valget og en betydelig innsats ble lagt ned i planlegging og gjennomføring av valget. Vi hadde forhåndsvalg fysisk og digitalt og på selve valgdagene, 10 og 11. september hadde menigheten valglokale på Nedre Bekkelaget skole, Ekeberg skole og Bekkelaget skole. Valgdeltakelsen i soknet lå på 8%, en nedgang fra 2019 på 4%.

Første november var det stafettveksling mellom menighetsrådene. Vi ønsker å takke Sondre Grimsmo Sinnes, Trond Skard Dokka, Rune Yndestad Møller, Harald Thue, Sissel Mosvoll, Betzy Marie Ellingsen Tunold, Kari Hirth, Terje Fonk, Siri Hjerpseth, Alf Henry Rasmussen, Tom Arne Hemstad og Roar Baust for en god og solid innsats de siste 4 årene. Det nye menighetsrådet fra 2023 til 2026 består av Tonje Fossan-Waage, leder, Betzy Marie Ellingsen Tunold, nestleder, Merete Goderstad, nestleder, Inger Christine Krath Hansen, medlem, Trond Skard Dokka, medlem, Kristen Bjorå, medlem, Hans-Joachim Schilde, medlem, Gry Cecilie Eriksen Haga, medlem, Magne Torbjørnsen, medlem og sogneprest, Kjell Erik Granly, varamedlem, Anne Grethe Taugbøl, varamedlem, Michael Falch, varamedlem, Hilda Elisabeth Werp, varamedlem, Eva Margrethe Hylin, varamedlem, Mari Løvaas, varamedlem for sogneprest.

# 10. Økonomi og regnskap 2023

I strategiplanen for Bekkelaget og Ormøy menighet står følgende:

Vår menighet har en tredelt **økonomi** med «egne midler» i tillegg til de statlige og kommunale. Vi henter egne midler fra to kilder, eiendomsdrift og forskjellige former for gaveinntekter, hvorav eiendomsdriften i volum har vært desidert viktigst. Disse inntektene har gjort det mulig å finansiere egne stillinger og tiltak. Å opprettholde vårt aktivitetsnivå og, enda mer, å høyne det, forutsetter en styrking av vår egne andel av økonomien. Menigheten vil også arbeide for en økonomi som gjør det mulig for oss å øke vårt bidrag til andre.

**Prioriterte mål og særlige utfordringer**

1. Vi vil arbeide for et balansert forhold mellom inntekter og drift, og redusere bruken av fondsmidler
2. I henhold til vårt verdiforvaltningsdokument vil vi følge opp eiendomsdriften gjennom jevnlig rapportering, og ved viktige korsveier gi overordnete styringssignal. Vi vil opprettholde eiendomsmassen, men har overlatt drift og utvikling til vårt eget heleide AS, og er beredt til også å overføre noen av eiendommene til BOSE AS om og når dette vurderes hensiktsmessig
3. Vi vil intensivere Givertjenesten, og markere vår takknemlighet for gavene ved egne tiltak for givere
4. Vi vil fortsette arbeidet med å forenkle stiftelsesstrukturen ved sammenslåing eller oppløsning
5. Vi vil arbeide for en rasjonaliseringsgevinst når det gjelder administrative rutiner og teknologi, og forenklete beslutningsprosesser og legge dem nærmest mulig utøvernivået
6. Vi vil fastholde underenhetenes selvstendige økonomi på en måte som ikke opp hever Menighetsrådets overordnete økonomiansvar
7. Vi vil fortsatt gi høy prioritet for ofringer til formål utenfor menigheten

## 10.1 Innsamlede midler og bruk av disposisjonsfond i 2023

Det har vært en positiv utvikling i innsamlede midler til menigheten og andre i 2023. Til sammen ble det samlet inn 991 889 kr mot 747 343 kr i 2022. Av disse midlene ble det i 2023 gitt 327 250 til menighetens arbeid og 390 680 kr til andre offerformål. Ellers samlet menigheten inn 43 384 kr til misjonsprosjektet og 38 550 kr til vennskapsmenigheten vår i Beit Sahour.

Bruken av disposisjonsfond er også gått ned; i 2022 brukte menigheten 476 154 kr av disposisjonsfondet, i 2023 brukte menigheten ikke midler fra disposisjonsfondet.

## 10.2 Midlertidig godkjent årsberetning og regnskap for 2023

Det endelige revisorgodkjente regnskapet og revisjonsberetningen er ikke ferdig ennå. Derfor vedlegges den midlertidige årsberetningen og årsregnskapet som menighetsrådet godkjente på sitt møte 14. februar 2024.

ÅRSBERETNING 2023

Bekkelaget og Ormøy sokn

**Org. Nr. 971 282 231**

**Virksomhetens art og sted**

Bekkelaget og Ormøy sokn ligger i Søndre Aker prosti og har 10 754 medlemmer. Soknet har 3 gudstjenestesteder; Bekkelaget kirke, Ormøy kirke og SEM - huset og utfører kirkelige handlinger som dåp, vigsel og begravelser. I tillegg har menigheten et stort barne- og ungdomsarbeid, konfirmantarbeid og soknet utgir menighetsbladet Kontakten. Soknet har et misjonsprosjekt og en vennskapsmenighet. Menigheten driver også barnehage, et seniorsenter og eier en rekke eiendommer som forvaltes i en egen underenhet. Menigheten har et menighetskontor og driver utleie av to menighetshus, SEM - huset i tillegg til Bekkelaget og Ormøy kirker.

**Årsregnskapet**

Budsjetterte inntekter var beregnet til 3 221 878 kr i 2023, men regnskapet viser en økning av inntekter på 1 064 510 til kr 4 286 388. Dette skyldes hovedsakelig refusjon av sykepenger, økte overføringer fra eiendomsforvaltningen, tilskudd til kirkens Norway Cup telt, strømstøtte og økte tilskudd og gaver til menigheten og andre. Vi har blant annet fått flere gaver til Bekkelaget kirkes 100 års jubileumsfeiring. Inntektene i 2023 ligger også 235 763 kr over 2022 regnskapet.

Budsjetterte utgifter var 3 873 914 kr. Regnskapet viser utgifter på 3 979 247, altså et merforbruk på 105 333. Dette skyldes hovedsakelig økte pensjonskostnader, økte kostander til ekstrahjelp på konfirmantleir, til undervisningsmateriell og til ferdigstilling av oppussingen av Bekkelaget kirke. Dessuten har man hatt noe høyere kostander til aktiviteter tilknyttet 100 års feiringen av Bekkelaget kirke og til avskjed og velkomst av stab og menighetsråd. I 2022 regnskapet var driftskostnadene på 9 378 039 kr og 5 398 792 kr høyere enn driftskostnadene i 2023. Dette skyldes oppussingen av Bekkelaget kirke.

Totalt har man et positivt netto driftsresultat på kr 485 868 i 2023 regnskapet. Etter bokføring av finansieringstransaksjonene og strykning av bruk av fondsmidler ender soknet med kr 518 781 i mindreforbruk.

Menighetens likviditet og soliditet er svært god.

Av andre vesentlige regnskapsposter bør det nevnes at menigheten har et utlån på 4 300 000 kr til Bekkelaget og Ormøy eiendomsforvaltning og en langsiktig gjeld til Kirkens Bymisjon Oslo på 2 279 901 kr. Det antas at deler av gjelden til Kirkens Bymisjon er betalt av Oslo Kommune en god del år tilbake i tid, men pr. 31.12.2023 er ikke saldo bekreftet fra kommunen.

I 2023 ble prosessen med å avvikle Inger Johannes Stiftelse (org.nr 977 129 613) og Stiftelsen Martha Larsens Fond (org.nr 991 101 322) påbegynt, og i den forbindelse ble bankkontoene deres avsluttet og innestående overført til Bekkelaget og Ormøy sokn. Stiftelsene vil bli endelig avviklet i 2024, og per 31.12.2023 er mellomværende på 2 364 909 kr til stiftelsene oppført som annen kortsiktig gjeld.

**Likestilling**

Menighetsrådet har 12 medlemmer, 8 faste og 4 vara. I tillegg har sokneprest fast plass, og daglig leder er sekretær for rådet. Menighetsrådet er nyvalgt i 2023 og tiltrådte 1.11.23. Det avgåtte menighetsrådet fra 2019 til 2023 hadde 8 menn og 4 kvinner dvs. en 67/33 % fordeling.

Det nye rådet har 13 medlemmer, 8 faste og 5 varamedlemmer. I det nye rådet sitter det 8 kvinnelige og 5 mannlige medlemmer.

Prestene i soknet er ansatt i Oslo Bispedømmeråd. Øvrige stabsansatte er ansatte i Kirkelig fellesråd i Oslo og av menighetsrådet.

Vi viser til menighetens årsmelding for 2023 for ytterligere informasjon.

Oslo 07.2.2024

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Tonje Fossan-Waage Hanne Holmberg Chavez

Leder i menighetsrådet Daglig leder

ÅRSREGNSKAP

2023

Bekkelaget og Ormøy sokn

**Org.nr: 971 282 231**



- en bedre verden

**DRIFTSREGNSKAP**

**Bekkelaget** **og** **Ormøy** **sokn**

|  |  |  |  |  |  |  |
| --- | --- | --- | --- | --- | --- | --- |
|  |  | **Regnskap** | | **Regulert**  **budsjett** | **Opprinn.**  **budsjett** | **Regnskap** |
| **Note** | **2023** | | **2023** | **2023** | **2022** |
| **Driftsinntekter og driftskostnader** |  |  | |  |  |  |
| Brukerbetaling, salg, avgifter og leieinntekter |  | 380 201 | | 358 700 | 415 000 | 596 578 |
| Refusjoner/Overføringer | 1,3 | 2 476 563 | | 1 993 047 | 1 913 826 | 2 332 363 |
| Tilskudd fra staten/statlige inst |  | 80 021 | | - | - | 84 266 |
| Tilskudd fra fellesråd /menighetsråd |  | 237 098 | | 227 926 | 227 926 | 221 915 |
| Andre tilskudd, gaver, innsamlede midler |  | 1 112 505 | | 642 205 | 651 805 | 815 503 |
| **SUM DRIFTSINNTEKTER** |  | **4 286 388** | | **3 221 878** | **3 208 557** | **4 050 625** |
| Lønn og sosiale utgifter | 2 | 1 097 399 | | 989 582 | 775 794 | 968 244 |
| Kjøp av varer og tjenester |  | 1 707 185 | | 1 910 595 | 1 731 486 | 1 788 325 |
| Refusjoner/Overføringer | 1,2 | 634 190 | | 726 137 | 846 427 | 6 183 083 |
| Tilskudd og gaver |  | 540 474 | | 247 600 | 232 600 | 438 387 |
| **SUM DRIFTSKOSTNADER** |  | **3 979 247** | | **3 873 914** | **3 586 307** | **9 378 039** |
| **BRUTTO DRIFTSRESULTAT** |  | **307 140** | | **-652 036** | **-377 750** | **-5 327 415** |
| **Finansinntekter og kostnader** |  |  | |  |  |  |
| Renteinntekt og utbytte |  | 179 315 | | 3 000 | 3 000 | 42 763 |
| Renteutgifter og låneomkostninger |  | 587 | | 2 400 | 2 400 | 1 290 |
| Mottatte avdrag på lån |  | - | | - | - | -4 700 000 |
| **NETTO FINANSPOSTER** |  | **178 728** | | **600** | **600** | **4 741 472** |
| Avskrivninger Motpost avskrivninger |  | -  - | | -  - | -  - | -  - |
| **NETTO DRIFTSRESULTAT** |  | **485 868** | | **-651 436** | **-377 150** | **-585 942** |
| **INTERNE FINANSIERINGSTRANSAKSJONER**  Bruk av udisponert fra tidl. år (overskudd) | | | - | - | - | 405 479 |
| Bruk av disposisjonsfond | 6 | - | | 585 846 | 364 500 | 476 154 |
| Bruk av bundne fond | 6 | 62 913 | | 65 590 | 12 650 | 109 788 |
| **SUM BRUK AV AVSETNINGER** |  | **62 913** | | **651 436** | **377 150** | **991 421** |
| Avsatt til dekning fra tidl. år (underskudd) Avsatt til disposisjonsfond |  | - - - -  - - - 405 479 | | | | |
| Avsatt til bundne fond  Overført til investeringsregnskapet | 6 | 30 000 - - -  - - - - | | | | |
| **SUM AVSETNINGER** | **30 000** | | | **-** | **-** | **405 479** |
| Regnskapsmessig mindreforbruk Regnskapsmessig merforbruk | 9 | 518 781  - | | - - -  - - - | | |

**BALANSE**

**pr.** **31.12.**

**Bekkelaget** **og** **Ormøy** **sokn**

|  |  |  |  |
| --- | --- | --- | --- |
| **EIENDELER** | **Note** | **2023** | **2022** |
| **Anleggsmidler** |  |  |  |
| Utlån | 3,5 | 5 213 134 | 5 213 134 |
| Aksjer og andeler | 4 | 100 000 | 100 000 |
| **SUM ANLEGGSMIDLER** |  | **5 313 134** | **5 313 134** |
| **Omløpsmidler**  Kortsiktige omløpsmidler | 1 | 188 099 | 427 497 |
| **Sum fordringer** |  | **188 099** | **427 497** |
| **Bankinnskudd og kontanter** | 8 | **7 202 806** | **4 307 340** |
| **SUM OMLØPSMIDLER** |  | **7 390 905** | **4 734 837** |
| **SUM EIENDELER** |  | **12 704 039** | **10 047 971** |

**BALANSE**

**pr.** **31.12.**

**Bekkelaget** **og** **Ormøy** **sokn**

|  |  |  |  |  |
| --- | --- | --- | --- | --- |
| **EGENKAPITAL OG GJELD** |  | **Note** | **2023** | **2022** |
| **Egenkapital** |  |  |  |  |
| Disposisjonsfond |  | 6 | 1 963 140 | 1 963 140 |
| Bundne driftsfond |  | 6 | 704 762 | 737 674 |
| Bundne investeringsfond |  | 6 | 1 366 767 | 1 366 767 |
| Regnskapsmessig mindreforbruk Regnskapsmessig merforbruk |  | 9 | 518 781  - | -  - |
| Kapitalkonto |  | 7 | 3 033 233 | 3 033 233 |
| **SUM EGENKAPITAL** |  |  | **7 586 683** | **7 100 815** |
| **Gjeld** |  |  |  |  |
| **Langsiktig gjeld** |  |  |  |  |
| Andre lån |  | 5 | 2 279 901 | 2 279 901 |
| **Sum langsiktig gjeld** |  |  | **2 279 901** | **2 279 901** |
| **Kortsiktig gjeld** |  |  |  |  |
| Annen kortsiktig gjeld |  | 5,8 | 2 837 455 | 667 256 |
| **Sum kortsiktig gjeld** |  |  | **2 837 455** | **667 256** |
| **SUM GJELD** |  |  | **5 117 356** | **2 947 157** |
| **SUM EGENKAPITAL OG GJELD** |  |  | **12 704 039** | **10 047 971** |
|  | Oslo, . .2024 |  |  |  |

Tonje Fossan-Waage Hanne Lise Holmberg Chavez

Leder i menighetsrådet Daglig leder

**Bekkelaget og Ormøy sokn**

**NOTER TIL ÅRSREGNSKAPET FOR 2023**

**Regnskapsprinsipper**

**Regnskapsprinsipper og vurderingsregler**

Soknets regnskap er ført i samsvar med Forskrift om økonomiforvaltning i sokn i Den norske kirke fastsatt av Barne- og familiedepartementet 8. desember 2020, og god kommunal regnskapsskikk.

De kommunale regnskapsprinsipper innebærer blant annet at inntekter og utgifter føres etter bruttoprinsippet, samt etter det såkalte anordningsprinsippet som vil si at alle kjente inntekter og utgifter medtas i drifts- eller investeringsregnskapet.

I balanseregnskapet er omløpsmidler vurdert etter laveste verdis prinsipp. Kortsiktig gjeld balanseføres til nominelt beløp på opptakstidspunktet.

Anleggsmidler er vurdert til anskaffelseskost. Anleggsmidler som har begrenset økonomisk levetid er avskrevet med like store årlige beløp over anleggsmiddelets levetid. Se for øvrig egen note om anleggsmidler.

Kundefordringer og andre fordringer oppføres til pålydende etter fradrag for avsetning til forventet tap. Avsetning til tap gjøres på grunnlag av en individuell vurdering av de enkelte fordringene. I tillegg gjøres det for øvrige kundefordringer en uspesifisert avsetning for å dekke antatt tap.

**Informasjon om underenheter**

Bekkelaget og Ormøy sokn har følgende underenheter/virksomheter som føres i separate regnskap.

|  |  |
| --- | --- |
| - 973 775 332 | Bekkelaget og Ormøy sokns eiendomsforvaltning |
| - 973 475 169 | Simensbråten-Ekeberg Seniorsenter |
| - 974 796 732 | Bekkelaget kirkes barnehage |
| - 991 915 095 | Bekkelaget Bandskole |

|  |  |  |  |  |
| --- | --- | --- | --- | --- |
| **Note** | **1** | **Vesentlige regnskapsposter** | | |
|  | | | 2023 | 2022 |
| Merverdiavgiftskompensasjon | | | 163 599 | 176 806 |

|  |  |  |  |  |
| --- | --- | --- | --- | --- |
| **Note** | **2** | **Lønnskostnader, godtgjørelse mv** | | |
| Lønnskostnader består av følgende poster | | | 2023 | 2022 |
| Lønninger | | | 725 426 | 724 138 |
| Arbeidsgiveravgift | | | 125 157 | 119 384 |
| Pensjonskostnader | | | 246 816 | 124 722 |
| Andre ytelser | | | - | - |
| **Sum lønnskostnader** | | | **1 097 399** | **968 244** |

Bekkelaget og Ormøy sokn har dekket sine pensjonsforpliktelser gjennom medlemskap i KLP. Daglig leder er ansatt via fellesrådet, og denne lønnen inngår ikke i soknets lønnskostnader. Det er ikke utbetalt honorar til folkevalgte.

|  |  |  |
| --- | --- | --- |
| Refusjoner til fellesråd vedr. lønn | 2023 | 2022 |
| Ovf fra MR til FR for lønn | 420 797 | 313 494 |
| Ovf fra MR til FR for pensjon | 35 231 | - |
| **Sum refusjoner til fellesråd vedr. lønn** | **456 028** | **313 494** |

|  |  |  |  |  |
| --- | --- | --- | --- | --- |
| **Note** | **3** | **Utlån** | | |
|  | | | 2023 | 2022 |
| Utlån/fordring Oslo Kommune (se også note nr. 5) | | | 913 134 | 913 134 |
| Utlån til Bekkelaget og Ormøy sokns Eiendomsforvaltning | | | 4 300 000 | 4 300 000 |
| **Sum utlån** | | | **5 213 134** | **5 213 134** |

Bekkelaget og Ormøy sokns Eiendomsforvaltning (973 775 332) er en undernhet av Bekkelaget og Ormøy sokn. Renteinntekter knyttet til lånet inngår i post. 37800 (interne overføringer) i driftsregnskapet. Det bør normalt være samsvar mellom konti for interne overføringer (37800-inntekt og 33800-utgift), men siden eiendomsforvaltningen føres i eget regnskap (ref. note 1) finner man ikke motposten i menighetens regnskap.

|  |  |  |  |  |
| --- | --- | --- | --- | --- |
| **Note** | **4** | **Datterselskap** | | |
| Soknet eier aksjer i følgende selskap | | | Eierandel | Bokført verdi pr. 31.12 |
| Bekkelaget og Ormøy Sokns Eiendom AS | | | 100 % | 100 000 |

|  |  |  |  |  |
| --- | --- | --- | --- | --- |
| **Note** | **5** | **Vesentlige forpliktelser og lån** | | |
|  | | | 2023 | 2022 |
| Bekkelagshjemmet - Langsiktig gjeld Kirkens Bymisjon Oslo \* | | | 2 279 901 | 2 279 901 |
| Mellomværende Inger Johanne Stiftelse \*\* | | | 1 384 225 | - |
| Mellomværende Stiftelsen Martha Larsens fond \*\* | | | 980 684 | - |
| **Sum vesentlige forplikteler** | | | **2 364 909** | **-** |

\* Forpliktelse vedr. feriepenger knyttet til Bekkelagshjemmet ligger en stund tilbake i tid. Kirkens Bymisjon oppgir at de har til gode kr. 2.279.901 fra Bekkelaget sokn, som igjen har dette til gode fra Oslo Kommune. Det antas at deler av beløpet er oppgjort av Oslo Kommune en del år tilbake i tid, men pr. 31.12.2023 er ikke saldo bekreftet fra kommunen. Det legges derfor til grunn at kr. 1.366.767 er betalt av Oslo Kommune, og at resterende beløp på kr. 913.134 gjenstår. Forpliktelsen er justert opp til det beløpet som er bekreftet av Kirkens Bymisjon Oslo, samt at den er klassifisert til langsiktig gjeld. Restbeløpet på 913.134 er oppført som langsiktig fordring/utlån til Oslo Kommune, jfr. note 3.

\*\* I 2023 ble prosessen med å avvikle Inger Johanne Stiftelse (org.nr 977 129 613) og Stiftelsen Martha Larsens Fond (org.nr 991 101 322) påbegynt, og i den forbindelse ble bankkontoene deres avsluttet og innestående overført til Bekkelaget og Ormøy sokn. Stiftelsene vil bli endelig avviklet i 2024, og per 31.12.2023 er mellomværende til stiftelsene oppført som annen kortsiktig gjeld.

|  |  |  |  |  |  |  |
| --- | --- | --- | --- | --- | --- | --- |
| **Note** | **6** | **Avsetninger og bruk av avsetninger** | | | | |
| Ubundne fond | | | 2022 | Tilført | Anvendt, samt interne justeringer \* | 2023 |
| Disposisjonsfond | | | 937 944 | - | 30 980 | 968 924 |
| Reduksjon fond pga. utlån \* | | | -4 300 000 | - | - | -4 300 000 |
| Diakonalt Arbeid | | | 3 095 786 | - | - | 3 095 786 |
| Barnearbeid | | | 79 735 | - | - | 79 735 |
| Ungdomsarbeid | | | 104 032 | - | - | 104 032 |
| Sem-Menighetskrets | | | 368 847 | - | - | 368 847 |
| Ormøy | | | 314 529 | - | - | 314 529 |
| Messehagler, Bekkelaget Kirke | | | 260 487 | - | -15 980 | 244 507 |
| Diakonrådet Ormøy | | | 960 790 | - | -15 000 | 945 790 |
| Søndagsskolen Bekkelaget | | | 2 639 | - | - | 2 639 |
| Nattcafekiosk | | | 796 | - | - | 796 |
| Bekkelaget Barnegospel | | | 102 355 | - | - | 102 355 |
| Bekkelaget Soul Children | | | 35 202 | - | - | 35 202 |
| **Beholdning 31.12.** | | | **1 963 140** | **-** | **-** | **1 963 140** |

\* Utlån på kr. 4.300.000 er ført som anleggsmiddel i balansen, men har tidligere ikke blitt bokført på riktig måte mtp. egenkapitalen. I 2018 ble dette korrigert slik at kapitalkontoen er oppjustert. Som en følge av dette må fond nedjusteres med tilsvarende beløp. Det er opprettet et eget fond med negativ saldo for å synliggjøre dette, i stedet for å redusere alle andre fond med mindre beløp.

Det er i 2023 budsjettert med bruk av ubundne fond på kr. 585.846, men dette er strøket for å redusere mindreforbruket så mye som mulig, jfr. Forskrift om økonomiforvaltningen i sokn i Den norske kirke § 17-3.

Som følge av at strykningsreglene forhindrer bruk av ubundne fond i 2023-regnskapet er det foretatt enkelte interne justeringer for saldo på ubundne fond. Dette for å synliggjøre de ulike gruppenes tilgjengelige egenkapital/fondssaldo pr. 31.12. Summen av interne justeringer er kr 0, og det er kun gjort justeringer mellom ubundne fond, altså internt på menighetens dispoisjonsfond.

|  |  |  |  |  |
| --- | --- | --- | --- | --- |
| Bundne driftsfond | 2022 | Tilført | Anvendt | 2023 |
| Simensbråten Kvinneforenings fond | 636 415 | - | -9 973 | 626 442 |
| Psykisk helse for ungdom | 100 000 | 30 000 | -52 940 | 77 060 |
| Alpha arbeid | 1 259 | - | - | 1 259 |
| **Beholdning 31.12.** | **737 674** | **30 000** | **-62 913** | **704 761** |

|  |  |  |  |  |
| --- | --- | --- | --- | --- |
| Bundne investeringsfond | 2022 | Tilført | Anvendt | 2023 |
| Forpliktelse Bekkelagshjemmet | 1 366 767 | - | - | 1 366 767 |
| **Beholdning 31.12.** | **1 366 767** | **-** | **-** | **1 366 767** |

|  |  |  |  |  |
| --- | --- | --- | --- | --- |
| **Note** | **7** | **Kapitalkonto** | | |
|  | | | 2023 | 2022 |
| Balanse 01.01. | | | 3 033 233 | 3 033 233 |
| Utlån, kjøp av aksjer, andeler o.l. | | | - | - |
| Mottatte avdrag på utlån | | | - | - |
| **Sum** | | | **3 033 233** | **3 033 233** |

|  |  |  |  |
| --- | --- | --- | --- |
| **Note** | **8** | **Bundne midler** | |
| Innestående på bankkonto for skattetrekk pr 31.12. | | | 46 559 |
| Skyldig skattetrekk pr 31.12. utgjorde | | | 23 262 |

|  |  |  |  |  |  |  |  |
| --- | --- | --- | --- | --- | --- | --- | --- |
| **Note** | **9** | **Egenkapital** | | | | | |
|  | | Disp.- fond | Bundne driftsfond | Bundne inv.fond | Mer-/mindre- forbruk | Kapital- konto | Egenkapital |
| Beholdn 01.01. | | 1 963 140 | 737 674 | 1 366 767 | - | 3 033 233 | 7 100 815 |
| Årets endringer | | - | -32 913 | - | - | - | -32 913 |
| Årets mindreforbruk | | - | - | - | 518 781 | - | 518 781 |
| **Beholdn. pr 31.12.** | | **1 963 140** | **704 762** | **1 366 767** | **518 781** | **3 033 233** | **7 586 683** |

|  |  |  |  |  |  |
| --- | --- | --- | --- | --- | --- |
| **Note** | **10** | **Endring av arbeidskapital** | | | |
| Fra balansen | | | Omløpsmidler | Kortsiktig gjeld | Sum |
| Saldo 01.01. | | | 4 734 837 | -667 256 | 4 067 581 |
| Saldo 31.12. | | | 7 390 905 | -2 837 455 | 4 553 450 |
| **Årets endring i balansen** | | | **2 656 068** | **-2 170 200** | **485 868** |

|  |  |  |  |
| --- | --- | --- | --- |
| Fra bevilgningsregnskapet | Driftsregnskap | Investeringsregnskap | Sum |
| Sum inntekter | 4 286 388 | - | 4 286 388 |
| Sum utgifter | -3 979 247 | - | -3 979 247 |
| Eksterne finanstransaksjoner | 178 728 | - | 178 728 |
| **Årets endring i bev.regnskapet** | **485 868** | **-** | **485 868** |

|  |  |  |
| --- | --- | --- |
| **Note** | **11** | **Kommunale tilskudd** |

Kommunen har ikke gitt tilskudd til soknet i 2023. Det er ikke inngått avtale om kommunal tjenesteyting.

|  |  |  |
| --- | --- | --- |
| **Note** | **12** | **Bekkelaget og Ormøy sokns eiendomsforvaltning** |

Soknets underenhet Bekkelaget og Ormøy sokns eiendomsforvaltning har langsiktige lån i Handelsbanken på totalt

kr 71.700.864 per 31.12.2023. Disse lånene er i sin helhet ført i regnskapet til underenheten, hvor også eiendelene som lånet har sikkerhet i, er balanseført.

Bekkelaget og Ormøy sokn står oppført som juridisk eier av lånene.